በኦሞ ኩራዝ የስኳር ልማት ፕሮጀክት ከአንድ መቶ በላይ ማህበራት እየተሳተፉ ነው
አዲስ አበባ ፤ ሰኔ 13/2006 (ዋኢማ) – አንድ ሺህ አንድ መቶ አባላት ያሏቸው  አንድ መቶ ስምንት አነስተኛና ጥቃቅን ማህበራት  በኦሞ ኩራዝ የስኳር ልማት ፕሮጀክት ውስጥ ተሳትፎ እያደረጉ መሆናቸውን የፕሮጄክቱ የሕዝብ አደረጃጀት ጽህፈት ቤት ገለጸ።በጽህፈት ቤቱ የጥቃቅንና አነስተኛ የሥራ ዕድል ፈጠራ ቡድን መሪ አቶ ተስፋዬ ጀሙ ለዋልታ ኢንፎርሜሽን ማዕከል እንደገለጹት ማህበራቱ በመንቀሳቀስ ላይ የሚገኙት በኮንስትራክሽን ፤በማኑፋክቸሪንግና በአገልግሎት ዘርፎች ነው ።ማህበራቱ ባለፉት ሶስት ዓመት ውስጥ አቅም እየፈጠሩ በመምጣታቸው እስከ 500 ሺ ብር ካፒታል ማፍራት መቻላቸውን አቶ ተስፋዬ አስረድተዋል ።በተለይ በኮንስትራክሽን ዘርፍ የተሠማሩ አምስት ማህበራት ወደ መለስተኛ ኮንትራክተርነት በመሸጋገር ሙሉ የኮንትራት ሥራ መያዝ መቻላቸውን የቡድን መሪው ገልጸዋል።ፕሮጀክቱ የማህበራትን የሥራ ክንውን በቅርበት የሚከታተል ማዕከል ማቋቋሙን የገለጹት አቶ ተስፋዬ  ማህበራቱ የውሃ ፤ የመብራት ኋይልና የመንገድ አገልግሎት እንዲያገኙ ፕሮጀክቱ ድጋፍ አድርጓል ።በአነስተኛና ጥቃቅን ዘርፍ የተሠማሩት እያንዳንዱ ማህበራት በአምስት ሰዎች የሚደራጁ ሲሆን የስኳር  ፕሮጀክት ከደቡብ ብሔራዊ ክልል መንግሥት ጋር በመተባበር የማህበራትን እንቅስቃሴ ለማስፋፋት  እየሠራ ይገኛል ።